មេដឹកនាំ​​អាមេរិក​និង​អាស៊ាន​នឹង​ជួប​ប្រជុំ​គ្នា​ ខណៈ​​​ចិន​នាំ​មុខ​អាមេរិក​​ផ្នែក​ជំនួយ​សេដ្ឋកិច្ច​​ដល់​​តំបន់​អាស៊ីអាគ្នេយ៍
អ្នក​វិភាគ​ជឿ​ថា ប្រទេស​មួយ​ចំនួន​ក្នុង​តំបន់​អាស៊ាន​ចង់​ងាក​ចេញ​​ពី​ការ​ពឹង​ផ្អែក​លើ​ប្រទេស​ចិន​ជ្រុល​ហួស​ពេក​នៅ​ក្នុង​វិស័យ​ពាណិជ្ជកម្ម​និង​ការវិនិយោគទុន ប៉ុន្តែ​តំបន់​នេះ​​ទទួល​បាន​​ការជួយ​គាំទ្រ​​តិច តួច​​ប៉ុណ្ណោះ​​ពី​សហរដ្ឋ​អាមេរិក។ 
ទីក្រុង San Francisco សហរដ្ឋអាមេរិក — កិច្ចប្រជុំកំពូលអាមេរិក-អាស៊ាននៅសប្តាហ៍នេះក្នុងរដ្ឋធានីវ៉ាស៊ីនតោននឹងដាក់សម្ពាធលើរដ្ឋាភិបាលសហរដ្ឋអាមេរិកក្នុងការប្រកួតប្រជែងការគាំទ្រការអភិវឌ្ឍសេដ្ឋកិច្ចរបស់ចិនសម្រាប់តំបន់អាស៊ីអាគ្នេយ៍ដែលមានប្រជាពលរដ្ឋសរុបប្រមាណ៦៨០លាននាក់។ នេះបើតាមការលើកឡើងរបស់អ្នកវិភាគមួយចំនួន។ អ្នកវិភាគជឿថា ប្រទេសមួយចំនួនក្នុងតំបន់អាស៊ានចង់ងាកចេញពីការពឹងផ្អែកលើប្រទេសចិនជ្រុលហួសពេកនៅក្នុងវិស័យពាណិជ្ជកម្មនិងការវិនិយោគទុន ប៉ុន្តែតំបន់នេះទទួលបានការជួយគាំទ្រតិច តួចប៉ុណ្ណោះពីសហរដ្ឋអាមេរិក។ ទស្សនវិស័យការជួយគាំទ្រកាន់តែខ្លាំងថែមទៀតពីសំណាក់សហរដ្ឋអាមេរិកអាចនឹងត្រូវបានលើកយកមកបញ្ជាក់នៅក្នុងកិច្ចប្រជុំកំពូលពិសេសអាមេរិក-អាស៊ានដែលនឹងត្រូវធ្វើឡើងនៅថ្ងៃព្រហស្បតិ៍និងថ្ងៃសុក្រក្នុងសប្តាហ៍នេះ។ លោក Aaron Rabena ជាអ្នកសិក្សាស្រាវជ្រាវជាន់ខ្ពស់នៃមូលនិធិ Asia Pacific Pathwaysសម្រាប់ការរីកចម្រើនដែលមានទីតាំងក្នុងរដ្ឋធានីម៉ានីលនៃប្រទេសហ្វីលីពីននិយាយថា៖ «មានការបញ្ជាក់ជាច្រើនក្នុងពេលកន្លងទៅពីទិដ្ឋភាពសន្តិសុខនិងនយោបាយ ក៏ប៉ុន្តែបញ្ហាសេដ្ឋកិច្ចហាក់ដូចមិនត្រូវបានគេលើកមកនិយាយច្រើនទេក្នុងពេលកន្លងទៅសម្រាប់តំបន់នេះ»។ មេដឹកនាំមកពីតំបន់អាស៊ានដែលជាប្លុកមានប្រទេស១០ជាសមាជិកនោះនឹងជួបជាមួយតំណាងអ្នកជំនួញអាមេរិក តំណាងពាណិជ្ជកម្មអាមេរិកលោកស្រី Katherine Tai និងរដ្ឋមន្ត្រីពាណិជ្ជកម្មអាមេរិកលោកស្រី Gina Raimondo នៅក្នុងជំនួបកំពូលនៅថ្ងៃព្រហស្បតិ៍នេះដើម្បីពិភាក្សាលើកិច្ចសហប្រតិបត្តិការសេដ្ឋកិច្ច។ នេះបើតាមរបៀបវារៈស្តីពីកិច្ចប្រជុំកំពូលពិសេសនេះ។ ចិននិងសហរដ្ឋអាមេរិកធ្វើការប្រកួតប្រជែងគ្នាដើម្បីផ្តល់ការគាំទ្រដល់ប្រទេសតួចៗជាច្រើននៅជុំ វិញពិភពលោកខណៈដែលរដ្ឋាភិបាលក្រុងប៉េកាំងកំពុងពង្រីកឥទ្ធិពលរបស់ខ្លួនទាំងផ្នែកសេដ្ឋកិច្ចនិងយោធានៅក្នុងប្រទេសទាំងនោះ។ ការបារម្ភរបស់មន្ត្រីសហរដ្ឋអាមេរិកអំពីឥទ្ធិពលរបស់ចិននៅក្នុងតំបន់អាស៊ីអាគ្នេយ៍បានធ្វើឱ្យអាមេរិកបញ្ជូននាវាចម្បាំងម្តងម្កាលទៅកាន់តំបន់សមុទ្រចិនខាងត្បូងនិងធ្វើសមយុទ្ធយោធារួមគ្នាជាមួយប្រទេសមួយចំនួនក្នុងតំបន់នេះដូចជាប្រទេសហ្វីលីពីនជាដើម។ ការវិនិយោគទុនដោយផ្ទាល់និងពាណិជ្ជក្រៅប្រទេសបានផ្តល់ប្រាក់ចំណូលក្នុងកម្រិតមួយដែលធ្វើឱ្យប្រជាពលរដ្ឋរាប់លាននាក់នៅក្នុងតំបន់អាស៊ីអាគ្នេយ៍នេះ កំពុងរស់នៅក្នុងភាពក្រីក្រ។ បើយោងទៅលើការចេញផ្សាយរបស់គេហទំព័រកាសែត Global Times ដែលគ្រប់គ្រងដោយរដ្ឋចិន បានឲ្យដឹងថា ចិនជាដៃគូពាណិជ្ជកម្មដ៏ធំបំផុតរបស់អាស៊ានចាប់តាំងពីឆ្នាំ២០០៨មក ដោយមានទំហំពាណិជ្ជកម្មសរុបប្រមាណ៧៣១,៩ពាន់លានដុល្លារក្នុងឆ្នាំ២០២០។ ដោយឡែកទំហំពាណិជ្ជកម្មនិងទំនិញរបស់សហរដ្ឋអាមេរិកជាមួយតំបន់អាស៊ានវិញមានចំនួនប្រមាណ៣៦២,២ពាន់លានដុល្លារក្នុងឆ្នាំ២០២០។ នេះបើតាមទិន្នន័យរបស់ការិយាល័យតំណាងពាណិជ្ជកម្មសហរដ្ឋអាមេរិក។ របាយការណ៍វិនិយោគទុនរបស់អាស៊ានក្នុងឆ្នាំ២០២០-២០២១បានបង្ហាញថាសហរដ្ឋអាមេរិកមានចំណាត់ថ្នាក់ខ្ពស់សម្រាប់ការធ្វើវិនិយោគដោយផ្ទាល់នៅឆ្នាំ២០២០ដោយមានទឹកប្រាក់ប្រមាណ៣៤,៧ពាន់លានដុល្លារគឺនាំមុខចិនដែលមានចំនួនប្រមាណតែ១២ពាន់លានដុល្លារតែប៉ុណ្ណោះ។ ប៉ុន្តែទោះបីជាយ៉ាងនេះក្តី ក៏ប្រទេសមួយចំនួននៅក្នុងតំបន់អាស៊ីខាងកើត ដូចជាប្រទេសកម្ពុជានិងម៉ាឡេស៊ីជាដើមបានទទួលផលប្រយោជន៍យ៉ាងខ្លាំងពីគម្រោងផ្លូវក្រវាត់ពាណិជ្ជកម្ម របស់ចិន (BRI) ក្នុងចំនួនទឹកប្រាក់ប្រមាណជាង៤លានលានដុល្លារ។ គម្រោងយុទ្ធសាស្ត្រអភិវឌ្ឍរបស់ចិនដែលត្រូវបានបង្កើតឡើងអស់រយៈពេលប្រមាណ៩ឆ្នាំមកហើយដើម្បីស្ថាបនាហេដ្ឋារចនាសម្ព័ន្ធនានានៅទូទាំងតំបន់អាស៊ី អឺរ៉ុបដើម្បីជួយបើកផ្លូវលើវិស័យពាណិជ្ជកម្ម៕